Document ID: 32007D0557

DECIZIA COMISIEI
din 2 august 2007
de modificare a Deciziei 2007/27/CE de adoptare a anumitor măsuri tranzitorii privind livrările de lapte crud unităților de prelucrare și prelucrarea acestui lapte crud în România având în vedere cerințele Regulamentelor (CE) nr. 852/2004 și nr. 853/2004 ale Parlamentului European și ale Consiliului
[notificată cu numărul C(2007) 3653]
(Text cu relevanță pentru SEE)
(2007/557/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Republicii Bulgaria și a României,
având în vedere Actul de aderare a Bulgariei și a României, în special articolul 42,
întrucât:
(1)
Decizia 2007/27/CE a Comisiei de adoptare a anumitor măsuri tranzitorii privind livrările de lapte crud unităților de prelucrare și prelucrarea acestui lapte crud în România având în vedere cerințele Regulamentelor (CE) nr. 852/2004 și nr. 853/2004 ale Parlamentului European și ale Consiliului (1) stabilește listele de unități de prelucrare a laptelui din România care respectă cerințele structurale prevăzute în Regulamentul (CE) nr. 852/2004 („unități care respectă cerințele”) și sunt autorizate să primească și să prelucreze lapte crud care nu respectă cerințele Regulamentului (CE) nr. 853/2004 („lapte care nu respectă cerințele”).
(2)
Capitolul I din anexa la Decizia 2007/27/CE prezintă unitățile de prelucrare a laptelui care respectă cerințele, autorizate să primească și să prelucreze fără separare laptele care respectă cerințele și laptele care nu respectă cerințele, iar capitolul II din anexa menționată anterior prezintă unitățile de prelucrare a laptelui care respectă cerințele, autorizate să primească și să proceseze separat laptele care respectă cerințele și laptele care nu respectă cerințele.
(3)
Unele unități prezentate în capitolul II din anexa la Decizia 2007/27/CE se confruntă cu dificultăți practice în ceea ce privește operarea adecvată a două linii de producție separate. Unele dintre acestea au decis să prelucreze numai lapte care respectă cerințele și, prin urmare, trebuie eliminate de pe lista din capitolul II din anexa la Decizia 2007/27/CE. Alte unități au decis să prelucreze fără separare laptele care respectă cerințele, precum și laptele care nu respectă cerințele și, prin urmare, trebuie eliminate de pe respectiva listă și incluse pe lista din capitolul I din anexa în cauză.
(4)
În plus, unele unități care nu respectă toate cerințele structurale comunitare trebuie eliminate de pe listele din anexa la Decizia 2007/27/CE.
(5)
Prin urmare, Decizia 2007/27/CE trebuie modificată corespunzător.
(6)
Pentru o mai mare claritate, anexa la Decizia 2007/27/CE trebuie înlocuită.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2007/27/CE se înlocuiește cu textul anexei la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 2 august 2007.

Labels: 17
7
3
0
18
15